
PREDLOG
EVA 2026-1911-0019

Na podlagi tretjega odstavka 73. člena, četrtega odstavka 75. člena in tretjega odstavka 76. člena Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg, 117/22 in 57/25), drugega odstavka 8. člena in drugega odstavka 10. člena Zakona o gasilstvu (Uradni list RS, št. 113/05 – uradno prečiščeno besedilo, 23/19, 189/20 – ZFRO, 39/22 in 117/22 – ZVNDN-C) Vlada Republike Slovenije izdaja



U R E D B O 
o spremembi in dopolnitvah Uredbe
o organiziranju, opremljanju in usposabljanju sil za zaščito, reševanje in pomoč



1. člen

V Uredbi o organiziranju, opremljanju in usposabljanju sil za zaščito, reševanje in pomoč (Uradni list RS št. 78/25) se v 3. členu za petim odstavkom doda nov šesti odstavek, ki se glasi:

»(6) Enote, službe in organi Civilne zaščite se organizirajo in kadrovsko popolnijo ter opremijo z zaščitno in reševalno opremo ter orodji za zaščito, reševanje in pomoč v skladu z Merili za organiziranje in opremljanje enot, služb in organov Civilne zaščite, ki so določena v Prilogi 1, ki je sestavni del te uredbe. Za ustanovitev enote, službe ali organa Civilne zaščite ustanovitelj določi organizacijsko strukturo kadrovskih sestavov in vrsto ter količino zaščitne in reševalne opreme in orodij za zaščito, reševanje in pomoč, ki jih uporablja posamezna enota, služba oziroma organ vodenja Civilne zaščite v skladu z drugim poglavjem meril iz Priloge 1 te uredbe ter jo nato kadrovsko in materialno popolni«

2. člen

V 16. členu se v prvem odstavku besedilo »v Prilogi 1« nadomesti z besedilom »v Prilogi 2«.

3. člen

Pred Prilogo 1, ki postane nova Priloga 2, se doda nova Priloga 1, ki je kot priloga sestavni del te uredbe.

PREHODNA IN KONČNA DOLOČBA

4. člen 

Ustanovitelji uskladijo organiziranost in opremljenost enot, služb in organov vodenja Civilne zaščite z merili za organiziranje in opremljanje enot, služb in organov Civilne zaščite iz nove Priloge 1 te uredbe do 31. decembra 2028.

Do uskladitve iz prejšnjega odstavka se organiziranje in opremljanje enot, služb in organov vodenja Civilne zaščite izvaja v skladu z dosedanjimi predpisi in merili, če niso v nasprotju s to uredbo.
  



5. člen

Ta uredba začne veljati petnajsti dan po objavi v Uradnem listu Republike Slovenije.



Št.               					
Ljubljana, dne 			                    
EVA 2026-1911-0019		                        



						                            Vlada Republike Slovenije

OBRAZLOŽITEV


I. UVOD

1. Pravna podlaga

Pravna podlaga za izdajo uredbe so tretji odstavek 73. člena, četrti odstavek 75. člena in tretji odstavek 76. člena Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg, 117/22 in 57/25) ter drugi odstavek 8. člena in drugi odstavek 10. člena Zakona o gasilstvu (Uradni list RS, št. 113/05 – uradno prečiščeno besedilo, 23/19, 189/20 – ZFRO, 39/22 in 117/22 – ZVNDN-C), ki Vlado Republike Slovenije pooblaščajo za izdajo uredbe, s katero podrobneje uredi organiziranje, opremljanje in usposabljanje sil za zaščito, reševanje in pomoč.

II. VSEBINSKA OBRAZLOŽITEV PREDLAGANIH REŠITEV

K 1. členu

V 3. členu Uredbe o organiziranju, opremljanju in usposabljanju sil za zaščito, reševanje in pomoč (Uradni list RS, št. 78/25; v nadaljnjem besedilu: veljavna uredba) se za petim odstavkom doda nov šesti odstavek, s katerim se določa, da se enote, službe in organi Civilne zaščite organizirajo in opremljajo na podlagi Meril za organiziranje in opremljanje enot, služb in organov Civilne zaščite, ki so določena v novi Prilogi 1 in so sestavni del uredbe. S tem se vzpostavlja pravna podlaga za uporabo meril kot sestavnega dela uredbe ter zagotavlja njihova neposredna uporaba pri organiziranju in opremljanju enot, služb in organov Civilne zaščite. Rešitev je sistemsko primerljiva ureditvi iz 16. člena veljavne uredbe, ki za gasilske enote določa uporabo Meril za organiziranje in opremljanje gasilskih enot iz Priloge 1 veljavne uredbe, ki postane nova Priloga 2.

K 2. členu

Gre za redakcijsko spremembo, ker je zaradi dodane nove priloge iz predloga uredbe sistemsko umeščena pred Prilogo 1 veljavne uredbe, ki je postala nova Priloga 2. Upoštevajoč navedeno je tudi ustrezno popravljen prvi odstavek 16. člena veljavne uredbe, ki se sklicuje na to prilogo.  



K 3. členu

Uredba se dopolni z novo Prilogo 1 – Merili za organiziranje in opremljanje enot, služb in organov Civilne zaščite. Merila nadomeščajo Pravilnik o kadrovskih in materialnih formacijah enot, služb in organov Civilne zaščite (Uradni list RS, št. 104/08 in 78/25) v skladu z veljavno uredbo. Določajo enotna merila za organiziranje in opremljanje ter kadrovske in materialne formacije enot, služb in organov Civilne zaščite.

K 4. členu

Gre za prehodno določbo, v skladu s katero ustanovitelji uskladijo organiziranost in opremljenost enot, služb in organov vodenja Civilne zaščite z merili iz nove Priloge 1 veljavne uredbe do 31. decembra 2028.

Do uskladitve se omogoča izvajanje organiziranja in opremljanja v skladu z dosedanjo organizacijo ter kadrovskimi in materialnimi formacijami, če te niso v nasprotju z uredbo. Prehodna ureditev zagotavlja nemoteno delovanje sistema zaščite, reševanja in pomoči ter organizatorjem omogoča ustrezno časovno obdobje za prilagoditev obstoječe organizacije in opremljenosti novim merilom.

K 5. členu

Določen je splošen  petnajstdnevni rok za uveljavitev uredbe po objavi v Uradnem listu Republike Slovenije.

